Desember | 2011 | Herriemerrie
“Before the Merriment of Commencement Commences” vergun my die geleentheid om my beste wense vir die Nuwejaar oor te dra.
Volgens almal wat ‘n mening het, gaan 2012 ‘n moeilike jaar wees. Daar word verwag dat dit ‘n taaier jaar as 2012 gaan wees. Nie juis dat ek my daaraan steur nie. In 2008 het almal ‘n gatskopjaar verwag en toe word almal se gatte geskop. Net nie soos daar verwag was nie. Die Nuwejaar kan dus nie voorspellings lees nie en die jaar steur hulle dus nie aan die voorspellings nie.
Dus gaan ek nie aan die donker prentjie steur nie. Ek dink wel 2012 gaan ons weer die geleenthede gee waarvan ons die beste van moet maak. 2012 gaan ons weer kanse gee wat ons nie kan verspeel nie. 2012 gaan weer ‘n jaar wees waarin ons kan groei en hopelik gaan ons 2013 in as beter mense.
Die nuwejaar is ‘n geskenk, waarvan ons die meeste van moet maak. Die jaar gaan niks aan ons heil verander nie – dit is ons wat die ekstra tyd moet aangryp.
Mag jy en jou geliefdes die voorspoed van die Nuwejaar ontdek en vir julleself toeëien.
Ekke kuier nog by Tannie La Bafana. 😯 Kan julle glo, sy deel nog steeds geskenkies uit. 😈 Sy sê sy gaan tot 5 Jannetjies geskenkies vir die soet maatjies uitdeel.
Tannie La Bafana sê ek is al onder haar hande wanneer sy geskenkies maak. 😡 Myse Ouma Laviga het dan gesê ekke moet help. 😀 Nou het tannie La Bafana vir my ‘n ander werkie gegee waarmee sy niemand anders vertrou nie. 😉
Heinz Winckler sing mos iets van die 20 minute voordat hy op moet staan.
Ek is baie dinge, maar niemand kan my daarvan beskuldig dat ek ‘n oggendmens is nie. As jy iemand vrolik en vol sonskyn soek in die oggende, kyk maar gerus verder. Dit is nie ek nie. Ek dink eindlik dat mense wat so sonnig in die oggend ongeskik is. Ek kruip eerder in my hoekie weg en knor as ek dan moet praat.
Ek lig dus nie my stert uit die bed uit nie voordat dit absoluut al 10 minute terug nodig was nie. Ek sal gewoonlik ‘n paar kere omrol en verder slaap. Iewers sal ek darem gou seker maak of die wêreld nie vergaan het terwyl ek geslaap het. Ek lees die koerant nog voordat ek badkamer toe gaan. Facebook ook, net ingeval iemand iets het om oor opgewonde te raak.
Wanneer ek uiteindelik moet opstaan is die tyd van hana-hana al lankal verby. Ek moet dan vinger kry om betyds klaar te kry.
Hoe benut jy die tyd voordat jy moet opstaan?
Almal wil in die see speel
Dit is die bitch in my wat praat. Vir baie Suid-Afrikaners is dit tradisie om aan die einde van elke jaar tassies te pak en ‘n paar dae by die see te gaan afpak. In baie gesinne word daar pligsgetrou elke maand ‘n paar rand eenkant gehou vir die bederfie van ‘n week of twee langs die strand. Niks verkeerd daarmee nie. Dit is tog hoe dit behoort te werk.
Van waar ek egter sit lyk dit vir my of amper elke Jan Rap en sy maat by die see sit. In Desember (hoogseisoen) vir weke lank. Ander se bankstate is maar duister, maar tog kan ek nie help om te wonder nie. Ek gun elke mens om soms hulle voete in die see te gaan afspoel, maar dit is en bly ‘n luukse (behalwe as jy met jou een voet op ‘n piesangskil staan en nog nooit die see gesien het). ‘n Luukse: iets waarsonder jy goed oor die weg kan kom as dit moet. Spaar is een ding, maar ten koste van wat?
Ek is dalk konserwatief in daardie opsigte, maar op my lys van prioriteite kom ‘n vakansie na ‘n mediesefonds, versekering en voorsiening vir my ou dag. Die laasgenoemde is ‘n vraatsige wolf en ek doen seker nog lank nie genoeg daaromtrent nie, maar daar is darem ‘n goeie begin. Dit gaan my verstand te bowe hoe mense wat nie die bogenoemde (en ander noodsaaklikhede) in plek het nie, jaar na jaar vir weke lank kan gaan vakansie hou. In Desember wat verseker die duurste tyd van die jaar is. Ek meen, dit is nou nie ‘n vinnige wegglip naweek net om ‘n bietjie seelug te gaan inasem nie.
Dit is my siening gebore uit my ervaringe. Ander mense het dalk ‘n baie goedkoop manier om dit reg te kry. My idee van ‘n seevakansie is nie om in die oggende wakker te word, af te slenter strand toe, die heeldag daar te lê en dan wanneer die son sak terug te slenter nie. Ek sal foto’s gaan soek, alles wat die omgewing bied gaan uitprobeer (museums, akwariums, reservate). As ek nooit op die strand self kom nie, sal ek nie eers gepla wees nie. Ek gaan beslis nie my aandete in die see vang nie en die kanse dat ek enigsins vir myself gaan kos maak, is maar skraal. Ander mense sal my idee as lasterlik beskou.
As ‘n mens deur tydskrifte blaai, blyk dit asof mense graag by kennisse en verlangse familie gaan afpak vir die vakansie. Sonder om soveel as ‘n brood tot die huishouding by te dra nie. Dit laat dan basies net jou reiskostes en reputasie om te betaal. Is mense regtig jaar na jaar so onbeskaamd dikvellig?
Wat is jou idee van die ideale seevakansie? Hoe begroot jy daarvoor? Beskou jy ‘n seevakansie as ‘n noodsaaklikheid of ‘n luukse?
Laviga help vir La Bafana
Julle sal nooit kan raai waar ekke is nie. My se ouma Laviga het gesê ekke moet so ‘n bietjie by my Tannie La Bafana gaan kuier. 😀 Sy het ‘n ekstra besem en hande die tyd van die jaar nodig. 🙂 Toe sê my ouma: “Whoopa Loopa en Laviga na Italina” en toe is ek sommer by Tannie La Bafana!!! 😆
Oe, die is lekker! Tannie La Bafana is mooi ‘n Kersheksie! 😯 Njannies, ek is nie ‘n heks wat jok nie. Sy bly in Italina waar sy vir al die maatjies geskenkies maak en op Kersfees uitdeel. Ek mag haar help en . . . en . . . as ek soet is gaan ek ook ‘n geskenkie kry. 😆 Tannie La Bafana hou net van soet kinders en heksies.
Oe!!! Kyk net hoe laat dit is!!! 😯 Ons moet nog baie geskenkies klaar maak voor vanaand!
Tata Maatjies. 😳 Ek het amper gevergeet ek is in Italina. Hulle sal sê Ciao Maatjies!
Is dit jou beste Prys??
Noem my maar ‘n k-woord, maar daar is min dinge so lekker as om minder as die gelysde prys te betaal. Geld is immers geld en kan nie op ‘n klip geteken word nie. ‘n Besparing hier en daar is nie te versmaai nie.
Die informele sektor verstaan dit nogal goed en mens kan altyd daar ‘n paar sent spaar. Dit hang seker ook af oor hoe goed jy kan onderhandel en hoe ongeërgd jy daaroor is. Helaas is die meeste plekke van die soort van betaal wat jy sien of los dit. Dit is nie asof enige verkoper of diensverskaffer verleë is oor jou nie. Jy is tog die een wat iets gesoek het.
Daar is wel maniere – dalk nie heeltemal eerlik nie, maar in Suid-Afrika maak mens seker soos die Suid-Afrikaners. Ek het lank nadat ek klaar geswot het met my studentekaart rondgeloop en gewaai vir enige plek waar ek daarmee kon wegkom. Op ‘n stadium het ek seker maar lui geraak wat ook maar goed is. Soos ek verstaan het Tukkies mos ook hulle kaarte verander.
Ek ken weer iemand wat haar maklik as ‘n skoolkind uitgee. Anders as studente, word daar nie ‘n studentekaart gevra nie. Boonop kry sy dan meer afslag as ‘n gewone student. Wanneer sy dalk iets alkoholies wil drink, moet sy wel gewoonlik ‘n ID uitpluk. Dit is maar ‘n klein prys om te betaal vir goeie afslag.
Ek het al gehoor van manlike studente wat vroeg die oggend gaan fliek. Met die volgende vertoning wissel hulle van teaters, sonder ‘n ekstra kaartjie. So kyk hulle alles wat wys met net een kaartjie.
Ek het eendag ‘n wille kans gevat in ‘n curioshop. By die kassiere het ek gesê ek is plaaslik en ek weier om die toeriste prys te betaal. Na ‘n vinnige gesprek met die eienaar het ek ‘n 25% afslag gekry. Wys net hoe loop hulle toeriste in.
Met die vakansieseisoen, tel elke sent wat jy kan spaar. Op watter maniere het jy al weggekom om so effens minder te betaal?